Diari Oficial de la Generalitat Valenciana


Sumari del DOGV 815, del 02-05-1988 (1988/811019)

DECRET 57/1988, de 25 d'abril, del Consell de la Generalitat Valenciana, sobre mesures de foment a l'ocupació (1988-1991).
--------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1988/04/25/57/dof/vci/html**

### Dades del document

Número de DOGV
:   815

Data del DOGV
:   02-05-1988

Secció del DOGV
:   DISPOSICIONS GENERALS

Número del document
:   1988/811019


Data del document
:   25-04-1988

Organisme emissor
:   Conselleria de Treball i Seguretat Social

Tipus de document
:   Decret

Anàlisi jurídica

Decret 57/1988, de 25 d'abril, del Consell de la Generalitat Valenciana, sobre mesures de foment de l'ocupació (1988/1991).  
El PEV-II, març de la política econòmica general del Govern Valencià per al quadrienni 1988-1991, estableix per al mercat de treball una política específica dirigida a l?ocupació en l?àmbit de la Comunitat Valenciana, i considera que la millor política d'ocupació és aquella que contribueix a sostenir el creixement econòmic, dotant-lo de característiques d'estabilitat estructural. Amb aqueix fi, el PEV-II es configura en aquest aspecte com un complex d'activitats destinades a procurar un major nivell d'ocupació, i com una orientació pel que fa a la manera d'exercir aquestes activitats.  
Amb constatació de la complexitat que suposa el desenvolupament d'una política d'ocupació global on incideixen principalment l'actuació de l'Administració Central i de l?Autonòmica, juntament amb les directrius i orientacions emanades de la Comissió de les Comunitats Europees, la Generalitat Valenciana ha de configurar en el seu àmbit competencial el conjunt de mesures que permeten, en coordinació amb les Administracions Públiques esmentades, dur a terme aquesta política d'una manera efectiva i amb estabilitat al llarg del període 1988-1991, essent-ne la característica principal la complementarietat amb el conjunt de mesures estatals en la matèria, i l?objectiu principal promoure l'augment de l?ocupació en la Comunitat Valenciana.  
El PEV-II (1988-1991) suposa, pel que fa al concepte de la política d'ocupació, un canvi qualitatiu en relació amb el PEV-I (1984-1987), conseqüència directa del canvi de la conjuntura econòmica i del desplegament del PEV-I al llarg del període en què ha estat vigent, durant el qual s'ha avançat en el procés de transferències competencials i s'ha produït la integració d'Espanya en les Comunitats Europees. Això ha permés la Generalitat Valenciana d'augmentar el seu potencial d'actuació el qual, en matèria d'ocupació, ha vingut a traduir-se en l'adopció d'un programa propi per al foment de l?ocupació, dirigit a la creació d'oportunitats d'ocupació paral·leles a la gestió dels programes estatals del mateix caràcter, així com -durant els dos últims anys del PEV-I (1986 i 1987)- a l?execució de programes cofinançats pel Fons Social Europeu i, en general, de totes les possibilitats que atorguen els fons estructurals.  
Per al període 1988-1991, la política d'ocupació de la Generalitat Valenciana se centra en l'adopció de programes de caràcter estratègic dissenyats per a desplegar les grans línies d'actuació, juntament amb altres, complementaris dels anteriors, que coadjuvaran a la consecució dels objectius traçats en aquells, i també en l'atenció a situacions puntuals que no hi encaixen.  
Els programes estratègics que aquest Decret estableix amb vocació de permanència al llarg de la vigència del PEV-II, respondran a les comeses següents:  
1. Suport i estímuls a l?economia social.  
El foment de l?economia social no és sinó un fidel reflex del mandat que la Constitució Espanyola, en l'article 129.2, dirigeix als poders públics. Entre les seues grans línies d'actuació la Generalitat Valenciana es proposa d'establir els mitjans que facen efectiu el compliment d'aquest mandat constitucional, donant suport a les iniciatives empresarials dels treballadors associats sota les fórmules de Cooperativa o de Societat Anònima Laboral, i sense que això supose la menor incidència en la lliure competència; fórmules que, d'altra banda, s'han revelat eficaces com a generadores d'ocupació, i capaces de contribuir d'una manera suficientment important al creixement econòmic i a la regeneració i modernització del teixit productiu.  
D'altra banda, l'article 31.21 de l?Estatut d?autonomia de la Comunitat Valenciana atorga a la Generalitat competències exclusives en matèria de cooperativisme i, en tal aspecte, el desplegament legislatiu d?aquest s'ha materialitzat en la Llei de la Generalitat Valenciana 11/1985, de 25 d?octubre, l'article primer de la qual estableix com a objectiu de l?instrument legal la regulació i el foment de les Cooperatives o Societats Cooperatives que, d'una manera real i efectiva, porten a efecte el desplegament de l'activitat cooperativitzada amb llurs socis, en el territori de la Comunitat Valenciana.  
2. Formació Professional Ocupacional.  
El període 1988-1991 va a ser decisiu davant la pròxima realitat del mercat únic comunitari, conseqüència immediata de l'aprovació de l'Acta única Europea, que exigirà dels treballadors més alts nivells de qualificació, la qual cosa suposa que al llarg dels propers quatre anys hauran de potenciar-se al màxim els programes de formació professional ocupacional dirigits a jóvens, a través dels quals es prestarà atenció rellevant a aquells aspectes que suposen l'adaptació i la familiarització amb les noves tecnologies i els processos organitzatius, amb facilitació dels intercanvis entre joves i treballadors de la Comunitat Valenciana amb els de la resta de la Comunitat Europea.  
3. Foment de l?ocupació juvenil.  
Constitueix un dels objectius bàsics de la política d?ocupació de la Generalitat Valenciana. S?articularà en dues vessants: per una banda, establir estímuls -directes i indirectes- a fi que tot jove de la Comunitat Valenciana tinga una experiència laboral mínima, i, d'altra, fer possible l'accés dels jóvens a majors nivells de qualificació professional, bàsics per a la consolidació d'aquesta experiència, i així s'amplia el ventall de llurs possibilitats laborals, a més de facilitar les iniciatives juvenils que reunesquen característiques demostratives o d?exemplaritat.  
4. Economia submergida.  
Les accions a emprendre per la Generalitat Valenciana front a l?economia irregular han d'apuntar en dues direccions: d'una part, vers la conscienciació de la societat valenciana sobre els efectes perniciosos que, per al desenvolupament econòmic general, produeix l?existència d'activitats productives i de serveis al marge de la legalitat, promovent les condicions perquè aquelles de les esmentades activitats que provinguen de la desinformació o de la inèrcia puguen regularitzar-se, per a la qual cosa s?efectuaran successives campanyes d'informació i difusió tant del que implica l?existència d'una economia submergida o irregular -amb els consegüents i negatius efectes sobre el conjunt social- com de les Possibilitats d'emersió a l'abast d'aquells que subsisteixen sota tals formes d'activitat.  
Paral·lelament, es duran a terme actuacions de caràcter demostratiu que ajuden en els processos d'emersió.  
Però, altrament, i davant situacions clarament fraudulentes i explotadores, la Generalitat Valenciana ha d?establir també els mitjans, d'acord amb les seues competències, a fi de perseguir-les i erradicar-les, impulsant la coordinació institucional en aquestes actuacions.  
5. Programa d'Ocupació Temporal.  
Dirigit a finançar o cofinançar activitats d'utilitat social a través de les Corporacions Locals o Entitats sense finalitat lucrativa, generadores d?ocupació transitória en les àrees amb major incidència d'atur, i donant prioritat a l?ocupació d?aturats majors de cinquanta anys, dels demandants de primera col·locació i dels aturats de llarga duració. Així mateix, el programa d'ocupació temporal inclourà en el seu àmbit d'actuació les mesures necessàries per tal de pal·liar l'atur agrícola que ocasiona l?elevada estacionalitat produïda pels monocultius que caracteritzen la nostra agricultura, o bé per factors climatologies adversos; i inclourà també el suport a iniciatives locals d'ocupació que generen llocs de treball estable o temporal en projectes d?especialització de cultius o d'altres activitats productives i de serveis.  
Els programes complementaris s'estableixen a fi d?atendre situacions i col·lectius amb dificultats específiques i/o que, per llurs característiques, els són necessàries accions no regulades en els programes estratègics.  
El PEV-II proposa entre els programes complementaris, i en primer lloc, el foment i la millora de la qualificació de l?oferta de mà d?obra femenina, atesa la seua baixa taxa d?ocupació actual, per a la qual cosa s'adoptaran mesures de suport a les iniciatives emprenedores en què participen significativament les dones, així com programes específics que, d'una part, eleven la presència d'aquestes en aquells sectors on es troben infrarepresentades, i, d'altra, atenguen la formació professional ocupacional dirigida especialment a aquesta finalitat.  
Altres programes complementaris estan constituïts per l'atenció a col·lectius amb dificultats subjectives de col·locació i integració en el mercat laboral i, excepcionalment, l'atenció a les àrees geogràfiques o sectorials de la Comunitat Valenciana que es troben sotmeses en processos d'adaptació i modernització, bé perquè es troben insuficientment ateses en les polítiques estatals, bé per tractar-se de responsabilitat directa de la Generalitat Valenciana.  
Els programes exposats, tant els de caràcter estratègic com els complementaris, seran dotats anualment durant el període de llur vigència -en el marc financer establert pel PEV-II (1988-1991)- a càrrec dels Pressuposts de la Generalitat Valenciana per a cada exercici, als quals s'adaptaran en llur execució.  
En atenció d'aquests motius, a proposta del Conseller de Treball i Seguretat Social i amb la deliberació prèvia del Consell de la Generalitat Valenciana, en la sessió del dia 25 d'abril de 1988,  
DECRETE:  
Article primer  
A fi d?estimular la creació de llocs de treball, així com crear condicions per a la millora de la qualificació en l?àmbit de la Comunitat Valenciana i atendre a determinats col·lectius, s'estableix una línia d'ajudes que s'emmarcarà en els programes que es reflecteixen en els articles següents.  
La instrumentació d'aquestes ajudes en el marc dels programes esmentats, es portarà a efecte directament o mitjançant Convenis de col·laboració amb Organismes públics o privats i empreses i/o llurs promotors.  
Article segon  
Les ajudes aniran destinades de conformitat amb els objectius perseguits pels programes que s'enumeren tot seguit:  
Programes de caràcter estratègic:  
1. Economia social.  
2. Formació ocupacional.  
3. Ocupació juvenil.  
4. Economia submergida.  
5. Ocupació temporal.  
6. Desocupació agrícola.  
Programes complementaris:  
7. Foment de l?ocupació de la dona.  
8. Inserció social i laboral de col·lectius amb dificultats subjectives de col·locació.  
9. Accions puntuals.  
Article tercer Economia social.  
El programa de suport a l?economia social té com a objectius principals la creació de llocs de treball així com el desenvolupament d'aquelles empreses que responguen a la forma jurídica de Cooperativa o Societat Anònima Laboral, amb destinació de les ajudes a la consecució d'ambdós objectius. Seran beneficiaris de les ajudes a càrrec del programa d'economia social, tant les Cooperatives i Societats Anònimes Laborals com les organitzacions, associacions, federacions i els consorcis creats per aquestes i les Entitats sense finalitat lucrativa, que realitzen activitats de formació, difusió, investigació i foment de l?economia social.  
Article quart. Formació professional ocupacional.  
La Conselleria de Treball i Seguretat Social programarà cursos de formació professional ocupacional en el territori de la Comunitat Valenciana, que atendran prioritàriament la formació en les àrees de les noves tecnologies i la formació preferent dels jòvens menors de vint-i-cinc anys i de tots aquells treballadors que els són necessaris processos d'adaptació.  
El programa de formació professional ocupacional inclourà subprogrames d'intercanvi de caràcter formatiu en l?àmbit laboral de jòvens treballadors amb altres regions europees.  
Hom podrà finançar cursos de formació professional ocupacional organitzats per altres Entitats públiques o privades que, segons el parer de la Conselleria de Treball i Seguretat Social, amplien l'oferta de formació i s'atenguen als objectius fixats per a la millora de la qualificació de la mà d'obra.  
Per al disseny dels plans de formació professional ocupacional s'escoltarà l'opinió dels agents signats del PEV-II.  
Article cinqué. Ocupació juvenil.  
Hom subvencionarà els treballs d'utilitat social que suposen la contractació de joves menors de vint-i-cinc anys per períodes no inferiors a sis mesos, afavorint llur inserció laboral, en el marc de la col·laboració amb les Corporacions Locals i els Organismes sense finalitat lucrativa.  
Així mateix, es podrà establir Convenis amb les Corporacions Locals, les empreses o els Organismes sense finalitat lucrativa a fi de finançar actuacions que faciliten la primera col·locació a jòvens menors de vint-i-cinc anys, així com les iniciatives innovadores que provinguen de jòvens emprenedors.  
Article sisé. Economia submergida.  
La Generalitat Valenciana realitzarà campanyes d'informació i difusió dels distints estímuls a la creació d?empreses, modalitats de contractació, fórmules de treball associat, etc.; finançarà projectes de caràcter demostratiu que es revelen eficaços per a l?emersió o legalització d'activitats ocultes, i difondrà també els efectes negatius que sobre les relacions laborals, la competitivitat, el desplegament tecnològic i l?economia en general produeix l?economia submergida.  
Article seté. Programa d'ocupació temporal.  
Se subvencionarà la contractació temporal per part d?Ajuntaments i Institucions sense finalitat lucrativa de desocupats majors de cinquanta anys o aturats de llarga duració amb responsabilitats familiars greus, inscrits com a demandants d'ocupació, almenys, dotze mesos, per tal de realitzar obres o serveis d'utilitat social.  
Article vuité. Desocupació agrícola.  
A través de l'Administració Local i les Institucions sense finalitat lucrativa, es destinarà al programa de desocupació agrària ajudes a la contractació de treballadors agrícoles a fi de realitzar obres o serveis d'utilitat social preferentement classificats com a agràries, que en régime de gestió directa promoguen els esmentats Ajuntaments o Institucions.  
En el mateix programa es prestarà atenció a les iniciatives d'ocupació de les Corporacions Locals o d'Entitats sense finalitat lucrativa que promoguen l?ocupació temporal o indefinida dels desocupats agrícoles, afectats per l'atur estacional, i especialment les que responguen a les formes d?economia social.  
Article nové. Foment de l?ocupació de la dona.  
Hom estableix un programa d'ajudes que afavoriran la inserció de dones en sectors en què es trobe infrarepresentada, coordinant-les amb aquelles de formació professional ocupacional que contribuesquen a llur integració en el mercat laboral, i el suport d'iniciatives emprenedores on la dona tinga un intervenció rellevant.  
Article deu. Inserció social.  
Una vegada definits els Centres d'Integració Sòcio-laboral per l'article segon del Decret 110/1985, de 22 de juliol, del Consell de la Generalitat Valenciana, aquest programa potenciarà la creació de nous Centres a través d'ajudes que podran consistir en assistències tècniques a la posada en marxa de projectes creadors d'ocupació, així com subvencions a la contractació de persones amb dificultats subjectives de col·locació integrades en programes de reinserció social i, excepcionalment, el manteniment dels llocs de treball durant el període de consolidació d'aquestes iniciatives.  
Article onze. Accions puntuals.  
A fi de millorar els desequilibris territorials o sectorials existents en la Comunitat Valenciana es destinaran ajudes de caràcter indirecte i, excepcionalment, directe, a Organismes públics o privats i empreses que promoguen la creació de llocs de treball en les àrees o els col·lectius no regulats per les polítiques estatals, o que es troben inserits en plans més amplis duts a terme per la Generalitat Valenciana o en zones declarades com a assistides per la Comunitat Europea.  
Article dotze. Estudis relatius al mercat de treball.  
La Conselleria de Treball i Seguretat Social podrà desplegar estudis que tinguen per objecte l'anàlisi d'ocupació, de promoció d'ocupació o de formació ocupacional, bé per gestió directa de la Conselleria o bé a través de subvencions a empreses, Institucions sense finalitat lucrativa o Organismes públics.  
Article tretze  
Les ajudes que estableix aquest Decret es concediran sempre que hi haja disponibilitat pressupostària suficient en cada exercici per poder atendre-les.  
DISPOSICIONS FINALS  
Primera  
La Conselleria de Treball i Seguretat Social és autoritzada a dictar totes les normes que siguen necessàries per a l'execució i el desplegament del que disposa aquest Decret.  
Segona  
El desplegament dels programes establerts en aquesta disposició haurà d?efectuar-se segons criteris de coordinació, coherència i complementarietat entre aquests, evitant l?encobriment d'ajudes i subvencions dels diversos programes.  
Tercera  
Aquest Decret vigirà l?endemà de la publicació en el Diari Oficial de la Generalitat Valenciana. No obstant això, les ajudes que estableix tindran efectes des del dia 1 de gener de 1988.  
València, 25 d'abril de 1988.  
El President de la Generalitat,  
JOAN LERMA I BLASCO  
El Conseller de Treball i Seguretat Social,  
MIQUEL DOMENECH PASTOR


Còpia Permalink ELI